Aholiga taqdim etilayotgan elektron davlat xizmatlarini koʻrsatishda shaxsni tasdiqlash tizimini yanada rivojlantirish chora-tadbirlari toʻgʻrisida
(resolution, 2023-12-29)

Oʻzbekiston Respublikasi Prezidentining “Doimiy propiska qilish hamda turgan joyi boʻyicha hisobga olish tartibini isloh qilish chora-tadbirlari toʻgʻrisida” 2020-yil 22-apreldagi PF-5984-son Farmonida va Oʻzbekiston Respublikasi Prezidentining “Raqamli iqtisodiyot va elektron hukumatni keng joriy etish chora-tadbirlari toʻgʻrisida” 2020-yil 28-apreldagi PQ-4699-son qarorida belgilangan topshiriqlar ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi hamda Vazirlar Mahkamasi huzuridagi Davlat personallashtirish markazining quyidagi qoʻshimcha imkoniyatlar yaratilishini nazarda tutuvchi “Elektron hukumat” tizimi foydalanuvchilarini identifikatsiyalashning yagona axborot tizimini (keyingi oʻrinlarda — identifikatsiya tizimi) 2020-2021-yillarda, shu jumladan, davlat-xususiy sheriklik asosida bosqichma-bosqich modernizatsiya qilish toʻgʻrisidagi takliflari maʼqullansin: jismoniy va yuridik shaxslarni elektron raqamli imzo, mobil telefon raqamlari, masofadan turib biometrik identifikatsiyalash (Face-ID va boshqalar) uchun sunʼiy intellekt texnologiyalarini qoʻllash hamda boshqa maʼlumotlar asosida roʻyxatga olish hamda boshqa maʼlumotlar asosida roʻyxatga olish, identifikatsiyalash, autentifikatsiyalash va avtorizatsiyalash imkoniyatlarini yaratish; davlat organlari, banklar, moliya hamda boshqa subyektlar tomonidan elektron xizmatlar koʻrsatish jarayonida jismoniy va yuridik shaxslarni masofaviy identifikatsiyalash (autentifikatsiyalash) imkoniyatlarini yaratish. 2. Quyidagilar: “Elektron hukumat” tizimi foydalanuvchilarini identifikatsiyalashning yagona axborot tizimi arxitekturasi 1-ilovaga muvofiq; “Elektron hukumat” tizimi foydalanuvchilarini identifikatsiyalashning yagona axborot tizimini modernizatsiya qilish boʻyicha chora-tadbirlar rejasi 2-ilovaga muvofiq; Idoralararo elektron hamkorlik orqali identifikatsiya tizimiga taqdim etiladigan maʼlumotlar roʻyxati 3-ilovaga muvofiq tasdiqlansin. 3. Belgilansinki: identifikatsiya tizimi jismoniy va yuridik shaxslarni identifikatsiyalashning rasmiy maʼlumotlar manbai hisoblanadi va u orqali olingan maʼlumotlar davlat organlari, banklar, moliya va boshqa xizmatlardan foydalanuvchi shaxslarni masofaviy identifikatsiya (autentifikatsiya) qilishning asosi hisoblanadi; identifikatsiya tizimini modernizatsiya qilish, joriy etish va qoʻllab-quvvatlash bilan bogʻliq xarajatlar, shuningdek, loyiha-texnik hujjatlarni ishlab chiqish va server qurilmalarini xarid qilish xarajatlarini moliyalashtirish elektron hukumat va raqamli iqtisodiyotni rivojlantirishga ajratiladigan mablagʻlar doirasida Raqamli texnologiyalarni rivojlantirish jamgʻarmasi mablagʻlari hamda qonunchilik hujjatlari bilan taqiqlanmagan boshqa manbalar hisobiga amalga oshiriladi; identifikatsiya tizimi orqali shaxslarni identifikatsiyalash (autentifikatsiyalash) xizmatlari davlat tashkilotlari, shu jumladan, mahalliy davlat hokimiyati organlariga bepul, boshqa xoʻjalik yurituvchi subyektlarga belgilangan tartibda tuziladigan shartnomaga muvofiq pullik asosida koʻrsatiladi. 4. Oʻzbekiston Respublikasi Vazirlar Mahkamasi huzuridagi Davlat personallashtirish markazi: a) ikki oy muddatda: “Shaxsga doir maʼlumotlar toʻgʻrisida”gi Oʻzbekiston Respublikasi Qonuni talablariga muvofiq mobil aloqa operatorlariga real vaqt rejimida jismoniy shaxslar — abonentlarning pasport maʼlumotlari asosida jismoniy shaxslarning shaxsiy identifikatsiya raqamini (keyingi oʻrinlarda — JShShIR) taqdim etish boʻyicha elektron veb-servis ishga tushirilishini; idoralararo elektron hamkorlikni tashkil etish orqali mobil aloqa operatorlariga oʻzlari kiritgan JShShIRni tekshirish (toʻgʻriligini tasdiqlash) imkoniyati yaratilishini; b) 2021-yil 1-sentabrga qadar qonun hujjatlariga muvofiq identifikatsiya tizimiga biometrik pasport maʼlumotlar bazasi maʼlumotlaridan, shu jumladan, jismoniy shaxslarning suratlaridan foydalanish imkoniyati yaratilishini taʼminlasin. 5. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi mobil aloqa operatorlari bilan birgalikda axborot xavfsizligini taʼminlash choralarini koʻrgan holda 2021-yil 1-iyuldan: a) mobil aloqa operatorlarining axborot tizimlarida jismoniy shaxs boʻlgan yangi va amaldagi abonentlarga JShShIR joriy etilishi va yuritilishini; b) mobil aloqa operatorlarining axborot tizimlari va elektron hukumatning idoralararo integratsiyalashgan platformasi oʻrtasida real vaqt rejimida jismoniy shaxslar toʻgʻrisidagi quyidagi maʼlumotlarni taqdim etish boʻyicha idoralararo elektron hamkorlik yoʻlga qoʻyilishini taʼminlasin: abonentning JShShIR boʻyicha — abonentning telefon raqami; abonentning telefon raqami boʻyicha — abonentning JShShIR. 6. Shunday tartib oʻrnatilsinki, unga muvofiq 2021-yil 1-yanvardan 1-noyabrga qadar Toshkent shahrida tajriba-sinov tarzida Oʻzbekiston Respublikasida ID-karta koʻrinishidagi shaxsni tasdiqlovchi hujjat berishda jismoniy shaxslarga elektron davlat xizmatlaridan foydalanishda qulayliklar yaratish maqsadida: shaxsni elektron tasdiqlash imkoniyatini beruvchi Oʻzbekiston Respublikasi Davlat soliq qoʻmitasining elektron raqamli imzo kalitlari va sertifikatlari avtomatik ravishda shakllantiriladi. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi 2021-yil 1-dekabrga qadar tajriba-sinov natijalari boʻyicha ushbu tartiblarni respublikaning barcha hududlarida joriy etishning maqsadga muvofiqligi yuzasidan asoslangan takliflar tayyorlanishi va Vazirlar Mahkamasiga kiritilishini taʼminlasin. 7. Oʻzbekiston Respublikasi Davlat soliq qoʻmitasi, Ichki ishlar vazirligi, Axborot texnologiyalari va kommunikatsiyalarini rivojlantirish vazirligi, Vazirlar Mahkamasi huzuridagi Davlat personallashtirish markazi Yangi texnologiyalar ilmiy-axborot markazi axborot tizimini: 2021-yil 1-yanvarga qadar Oʻzbekiston Respublikasida ID-karta tizimi bilan integratsiya qilish boʻyicha tashkiliy-texnik choralar amalga oshirilishini; identifikatsiya tizimida shaxsga doir haqiqiy maʼlumotlar asosida roʻyxatdan oʻtgan (avtorizatsiya qilingan) foydalanuvchilarga elektron raqamli imzo kalitlari va sertifikatlarini masofaviy berish maqsadida Identifikatsiya tizimi bilan integratsiya qilish boʻyicha tashkiliy-texnik choralar amalga oshirilishini taʼminlasin. 8. Oʻzbekiston Respublikasi Markaziy bankiga Jinoiy faoliyatdan olingan daromadlarni legallashtirishga qarshi kurashish boʻyicha moliyaviy choralar ishlab chiquvchi guruhning (FATF) talablaridan kelib chiqqan holda tijorat banklari tomonidan moliyaviy xizmatlar koʻrsatilishida identifikatsiya tizimi imkoniyatlaridan foydalanishga oid idoraviy normativ-huquqiy hujjatlarga oʻzgartirish va qoʻshimchalar kiritish tavsiya etilsin. 9. Belgilansinki, identifikatsiya tizimi doirasida muayyan jismoniy shaxsga taalluqli boʻlgan yoki uni identifikatsiya qilish imkonini beradigan shaxsga doir maʼlumotlarni uchinchi shaxslarga taqdim etish, ularga ishlov berish va foydalanish “Shaxsga doir maʼlumotlar toʻgʻrisida”gi Oʻzbekiston Respublikasi Qonuniga muvofiq amalga oshiriladi. 10. Shunday tartib oʻrnatilsinki, unga muvofiq: elektron hukumat xizmatlari haqida axborot berish va xabardor qilish tizimi orqali yuborilgan elektron shakldagi maʼlumot va (yoki) xabarnoma, shuningdek, boshqa elektron hujjatlar qogʻoz hujjatga tenglashtiriladi va u bilan bir xil yuridik kuchga ega; elektron hukumat xizmatlari haqida axborot berish va xabardor qilish tizimi orqali elektron shaklda yuborilgan elektron hujjat, maʼlumot va (yoki) xabarnoma ushbu tizimning tegishli foydalanuvchisiga kelib tushgan vaqtdan boshlab qabul qilingan hisoblanadi. 11. Vazirlar Mahkamasining 2015-yil 17-dekabrdagi 365-son qarori (Oʻzbekiston Respublikasi QHT, 2015-y., 50-son, 628-modda) bilan tasdiqlangan “Elektron hukumat” tizimi foydalanuvchilarini identifikatsiyalashning yagona axborot tizimi toʻgʻrisidagi nizomga 4-ilovaga muvofiq oʻzgartirish va qoʻshimchalar kiritilsin. 12. Mazkur qarorning bajarilishini nazorat qilish Oʻzbekiston Respublikasi Bosh vazirining maslahatchisi — IT-texnologiyalar, telekommunikatsiyalar va innovatsion faoliyatni rivojlantirish masalalari departamenti boshligʻi O.M. Umarov hamda Oʻzbekiston Respublikasi axborot texnologiyalari va kommunikatsiyalarini rivojlantirish vaziri Sh.M. Sadikov zimmasiga yuklansin. 1. 2-band quyidagi tahrirda bayon etilsin: “2. Jismoniy va yuridik shaxslarning (keyingi oʻrinlarda foydalanuvchilar deb ataladi) “Elektron hukumat” tizimi doirasida idoralararo elektron hamkorlik orqali interaktiv davlat xizmatlarini hamda bank, moliya va boshqa subyektlarning xizmatlarini koʻrsatish identifikatsiyalashning yagona tizimi yordamida amalga oshiriladi”. 2. 3-bandda: quyidagi mazmundagi uchinchi xatboshi qoʻshilsin: “bank, moliya va boshqa subyektlarning xizmatlarini koʻrsatishda foydalanuvchilarning haqiqiy identifikatsiyalanishini taʼminlash;”; uchinchi va toʻrtinchi xatboshilar tegishli ravishda toʻrtinchi va beshinchi xatboshilar deb hisoblansin. 3. 4-bandning beshinchi xatboshisi “davlat xizmatlari koʻrsatishda” soʻzlaridan keyin “bank moliya va boshqa subyektlarning xizmatlari” soʻzlari qoʻshilsin. 4. 5-bandda: quyidagi mazmundagi oltinchi xatboshi qoʻshilsin: “bank, moliya va boshqa subyektlar axborot tizimlarini identifikatsiyalashning yagona tizimi bilan integratsiyalashuviga koʻmaklashish”; oltinchi — sakkizinchi xatboshilar tegishli ravishda yettinchi — toʻqqizinchi xatboshilar deb hisoblansin. 5. 9-band “vositalari” soʻzidan keyin “mobil telefon raqamlari, shaxslarning biometrik maʼlumotlari” soʻzlari qoʻshilsin. 6. 14-band “davlat xizmatlarini koʻrsatish” soʻzlaridan keyin “, bank moliya va boshqa subyektlarning xizmatlari” soʻzlari qoʻshilsin. 7. 16 va 17-bandlarda “Davlat xizmatlaridan” soʻzlaridan keyin “va boshqa xizmatlardan” soʻzlari bilan toʻldirilsin. 8. 18-band quyidagi tahrirda bayon qilinsin: “18. Muayyan jismoniy shaxsga taalluqli boʻlgan yoki uni identifikatsiya qilish imkonini beradigan shaxsga doir maʼlumotlarni uchinchi shaxslarga taqdim etish Oʻzbekiston Respublikasining “Shaxsga doir maʼlumotlar toʻgʻrisida”gi Qonuniga muvofiq amalga oshiriladi”. 9. Quyidagi mazmundagi 191-band qoʻshilsin: “191. Identifikatsiyalashning yagona tizimi orqali shaxslarni identifikatsiyalash (autentifikatsiyalash) xizmatlari davlat xizmatlari koʻrsatuvchi vakolatli organlarga bepul asosda, qolgan xoʻjalik yurituvchi subyektlarga oʻrnatilgan tartibda toʻlov-shartnoma asosida koʻrsatiladi”.